
בע"ה
אור לכ"ה תשרי ס"ט – התוועדות למקורבי בית חב"ד דראמסלה – קראון הייטס
סיכום שיעור הרב יצחק גינזבורג שליט"א

[סיפרו סיפור איך מצאו בדרך מופת מקום טוב בבאגסו (כפר ליד דראמסלה), אחרי חמש שנים של חיפוש שלא הצליח, ובקר אחד התייצב בעל הבית של מקום הכי מרכזי וטוב שרוצה למכור כל הציוד שלו ולהשכיר את המקום ולברוח (כי הפסיד כל כספו בהימורים וחייב כסף לכל הכפר). ביום ששי נחתם החוזה ובשבת כבר היתה שם קבלת שבת. ארגנו תוך שעתיים קבלת שבת וסעודה, הורידו עבודות זרות מהקיר וכו'...

שרו "חסידי חב"ד אנו". וסיפרו עוד סיפורים מהפעילות בהודו. שרו "אלו ואלו אומרים אשרי מי שלא חטא" וניגנו עוד ניגון.

ר' דרור משה שאול: נגיד כמה מילים ברשות הרב. כשהתחלתי להתקרב לחב"ד לא היתה ישיבה לבעלי תשובה, אז הרב ברוה"ק פתח ישיבה. היו שם הרב זהר, הרב ארז, ואנכי, ואיתיאל. ישיבה לכמה חדשים. בהתלהבות של בעל תשובה, עם הפאות ולבושים מוזרים, באתי לרב ואמרתי שאני באתי כעת מהודו ואני רוצה להיות שליח בדראמסלה. הוא הסתכל עלי וראה שאני לא דומה לשום דבר ונבהל, ואמר קודם כל תהיה מלא וגדוש והצביע על הספרים החדשים שהגיעו לספריה. שאלתי גם על השידוך שאיתו יצאתי והרב לא התלהב. באותו לילה, י"ט כסלו, פגשתי את אשתי שתחי'. אחרי שנתיים נולד לנו בן, וכבר עשיתי חלק מהסמיכה, והתקשרתי באיזה ערב לשאול על תכנית באסנט ואז הרב שאל – מה עם הודו?! אמרתי שנולד בן, ואני עושה סמיכה, אז הוא שאל שוב – מה עם הודו? הוא לא ויתר, והחלטנו שהולכים על זה. לקחנו את הילד על הגב, קבצנו מכל הדלפונים בצפת. אנחנו מלמדים בדרמסלה ספרים של הרב, וכל השנים הוא תומך והמשפיע הרוחני של המקום. בזכות הרב היו קשרים בקראון-הייטס, מאיר רודס שלח אותנו לר' מאיר גוטניק שנתן את ההתחלה למקום. כל מקום תלוי בכמה נשמות – הרב שאפשר להתקשר אליו ולהתייעץ איתו על מה שקורה, היו דברים נעימים ולא נעימים, והרב גוטניק שמדי פעם באים להזכיר לו שיש כמה נשמות שצריכים להזמין אותם להתוועדות כאן. אני ממש שמח שאנחנו כאן יחד - זה לא מפגש חד פעמי אלא מפגש נצחי. לחיים לחיים.]
ניגנו שאמיל.

אני לא זוכר את כל הפרטים בסיפור של דרור, אבל יש פרט אחד שודאי לא נכון – שדרור אמר שנבהלתי כשראיתי אותו במהדורה הקודמת. זה ודאי לא נכון. אחר כך, תוך כדי שדברת, חשבתי שיש כמה פירושים ל"פחד יצחק". לפי החסידות זה שהפחד עתיד לצחוק. הקהל, המצוה החביבה על הרבי, זה דווקא באושפיזין של יצחק. חלקו את שיחת הרבי משנת תשנ"ב בסוכות (לא היה הקהל), שמדבר שיצחק זה צחוק ועולה תמימה והשפעה על אומות העולם, אבל העיקר שם זה שמחה, ולא הזכיר אפילו פעם אחת שיצחק זה פחד ויראה (כמו בדרך כלל), אלא רק צחוק. כעת כשאמרת שנבהלתי והתעצבנתי על זה חשבתי שיצחק הוא רק שמח וצוחק, אבל מי שרואה אותו חושב שהוא פוחד – כך זה מתקבל כלפי חוץ, אך בפנימיות הוא רק צוחק. הענין של יצחק זה לחפור בארות, לחפור לתוך הלב – "באר חפרוה שרים" – ולגלות את הרעותא דלבא, הנקודה העצמית של ההתקשרות, לה', לרבי, לתורת ישראל, לארץ ישראל. הכל מתוך צחוק ושמחה. כתוב שיש גם "דאגה בלב איש" העולה משיח – דאגה למה משיח עוד לא התגלה – אבל יחד עם זה ממש יש את הצחוק הפנימי מתוך האמונה הפשוטה שמשיח בא תיכף ומיד ממש. למה אני מתחיל עם זה? כי קשור לנקודה שרצינו לומר עכשיו (עוד מלפני כמה ימים, כשדרור בקש שנבוא לכאן). ב"ה שיש כאן קהל גדול של בוגרי הדו, בוגרי דרמסלה, כ"י, אבל הרבי אף פעם לא היה מבסוט – אין מבסוט, אפשר לשמוח אבל אין להיות מבסוט מהמצב. הרבי תמיד אמר "מי שיש לו מנה רוצה מאתים" – להיות "שמח בחלקו" זה רק בגשמיות. הרבי אומר שכמו שבענינים גשמיים אין מעלה יותר גדולה מ"שמח בחלקו" כך בעניינים רוחניים אין חסרון יותר גדול מזה. לכן, קודם כל, כן ירבו כהנה וכהנה. מתי יהיו מספיק בעלי תשובה? אחרי שיבוא משיח. אז אפשר לשאול אותו אם יש מספיק, בינתיים ודאי לא מספיק. "סוף ישראל לעשות תשובה בסוף גלותן ומיד הן נגאלין", וכל עוד לא מתקיים "ומיד הן נגאלין" בפו"מ לעיני בשר גם ההתחלה עוד לא התקיימה. יותר מזה, כל ענין משיח להחזיר צדיקים בתשובה – לא ישאר צדיק אחד. אחר כך יש מאמרים ושיחה של הרבי שבסוף כל הבע"ת הללו – כשכבר לא ישאר צדיק אחד – יהפכו שוב לצדיקים, נעבעך בסוף כולם יהיו צדיקים, אבל קודם יש שלב שכולם בעלי תשובה. 
בכל אופן, נחזור לנקודה הזאת. רואים את דרור, במהדורה הקודמת, ולא רק שלא נבהלים מהמראה והלבוש אלא להיפך – זה השמחה הכי גדולה, שרואים שאחד שנראה כך ולבוש כך יש לו זיק, הוא מחפש. נוסעים להודו כי מחפשים. זה שיש יהודי שמחפש זה השמחה הכי גדולה בעולם. זה גופא להחזיר צדיקים בתשובה, כי לצדיקים נדמה שכבר מצאו ואין דבר יותר גדול מהחיפוש. גם הרבי אומר שאם עושים מבצע תפילין ורואים יהודי מניח תפילין פעם ראשונה בחיים – "קרקפתא דלא מנח תפילין" – אז צריך לעמוד בפניו באימה ויראה וגילה ברעדה (כלשון הרמב"ם לגבי הקהל), כי יש לו כעת גילוי היחידה שבנפש. מתי יש לחב"דניק שעומד כאן להניח תפילין כזה גילוי – אני, עם כל המצוות שלי והתורה שלי, אני גארנישט מיט נישט, קליפת השום, לעומת מה שקורה כעת בלב של היהודי שפעם ראשונה מניח תפילין. כך צריכה להיות התגובה, התחושה בלב, של אותו חב"דניק שמקיים המצוה של הרבי וזוכה להניח תפילין לאותו יהודי. מה כל זה אומר? שהמהדורה שלפני, באותם רגעים שמישהו רחוק ומתקרב ("לרחוק ולקרוב"), נקודת התפר שעומד על הסף בין ריחוק לקרבה, יש שם איזה גילוי של יחידה שבנפש. בלשון אחרת, יש שם גילוי של אורות דתהו. ודאי כולם שמעו את השיחה של כ"ח ניסן, שהרבי אמר "אני את שלי עשיתי" וכעת האחריות עליכם, "עשו כל אשר ביכלתכם להביא משיח בפועל ממש", והנוסחה לזה – "אורות דתהו אבל [אבער] בכלים דתיקון". בהרבה פעמים אחרות הרבי הסביר שכלים דתיקון זה גם נקרא אופן המתקבל, ויש כל מיני הסברים. אבל הפטנט להביא משיח – בפרט אנחנו, שרוצים להיות שלוחי הרבי – זה נוסחא פשוטה שלא השתנתה מאז, "אורות דתהו אבל בכלים דתיקון". עכשיו, החויה של המחפש – עם הלבוש הקודם שלו – הוא נמצא באורות דתהו. יש הרבה הסברים למה זה אורות דתהו ומה זה כלים דתיקון – זה לא חד משמעי – אבל יש כאן פירוש אחד שאולי הכי מתאים לנו. התמונה של כל אחד לפני שהתקרב, ובפרט בתקופה שאתה מתקרב – שאתה מריח משהו (לאבות היה חוש ריח, וזה חוש של המשיח, "והריחו ביראת ה'"), שיש כאן משהו שמושך – זה אורות דתהו (חוש הריח זה כתר בקבלה, וכתר זה תהו). אז עוברים כמה שלבים, ופתאום אתה מופיע עם כובע וחליפה, הכל שחור (אם יש כיפת יחי יש איזה צבע אחר שקצת מציל את המצב... אבל העיקר שהכל שחור). כשאני רואה את דרור קודם לא רק שאני לא נבהל אלא נורא שמח. בפטנט של אורות דתהו בכלים דתיקון עיקר החידוש, בשביל אנשים שומרי תומ"צ, זה "אורות דתהו", רק שצריך להמשיך בכלים דתיקון. אבל משיח הוא תהו. יש מושג "שבעה רועים ושמונה נסיכי אדם" – רועים זה פנימיות, תיקון, ונסיכי אדם זה מקיפים, תהו – והמשיח שייך לנסיכי אדם, שייך לעולם התהו, רק שמתחבר (דרך משה רבינו) לשבעה רועים. אבל שרשו, מפורש בגמרא, הוא מנסיכי אדם. אם כן, עיקר המשיח הפרטי – היחידה שבנפש – זה במצב הקודם. אבל כמובן, חייבים להמשיך ולהלביש את זה בכלים דתיקון. מה הסכנה? כמובן שהסכנה היא שמא תאבד את העוצמה הרבה של האורות דתהו. אם בתהליך של להתלבש שחור ולעשות הכל כשורה, קלה כחמורה, אם אבדת את העוצמה של התהו אז יהודי חרדי אתה, אבל משיח נעלם. האורות דתהו זה היה בפוטנציאל משיח. כתוב "כל הדרכים בחזקת סכנה", והסכנה כאן היא מה קורה כשאתה לוקח כח משיחי ו'מחריד' אותו – מכניס אותו ללבוש חרדי – יש כאן סכנה לאבד את התוקף ואת העוצמה של האורות דתהו. לכן צריך להתבונן בזה, זה נושא שלם להתבוננות.
הנושא הזה קשור עם מה שדברתי עם דרור לפני כמה ימים – למה לא כל המטיילים יושבים כאן סביב השולחן? ב"ה דרור מגלה כאן יהודים שלא ידע שהתחרדו ושהתחבדו, אבל מן הסתם עברו דרך הבית חב"ד עוד אלפי אלפים של יהודים – איפה כולם?! זה שאסור להיות שמח בחלקו. ב"ה מי שנמצא כאן, אבל הוא גם אחראי על החברים שבאו איתו – לא הכל על הכתפיים של דרור, כולם אחראים. מה שיצא מהשיחה הקצרה בינינו זה גם קשור לנקודה הזאת. יש הרבה מחפשים שהם לא יוותרו על מה שנדמה להם – כל דבר קצת מסוכן, ואורות דתהו בלי כלים דתיקון זה גם מסוכן מאד, כי אפשר להכנס לדמיונות שוא, עוצמה של חויות מיסטיות למיניהן (הכל מסוכן, אבל הנוסחא נשארת, ואם אין לך אורות דתהו בכלים דתיקון זה לא משיח – זה משהו אחר). דרור אומר שהרבה בעלי תשובה מגיעים לברסלב במקום חב"ד – למה? אז או שיש להם דמיונות, שמחפשים את החויה, הצד החוויתי של הענין, וזה באמת יותר קרוב למה שנדמה האורות דתהו, ולא מוצאים את זה במסגרת של חב"ד. חב"ד זה מאד מסגרתי, מאד ממוסד, ויש הרבה יהודים שהממסד מפחיד אותם – להכנס למסגרת ממוסדת זה פחד. בברסלב אתה ציפור דרור, יש כמובן גם שם כללים, תורה ומצות וכו' (הגם שמצד הלבושים החיצוניים יש הרבה יותר חופש ביטוי אישי) אבל מהרבה בחינות כל אחד יכול לעשות פחות או יותר מה שרוצה, ויש גם הרגשה של חויות – עושים התבודדות, מדברים עם ה' ישירות, לא צריך סידור ושעות על גבי שעות למלמל מילים שבקושי אתה יודע מה אתה אומר. כל כללי המסגרתיות זה הכל כלים דתיקון. מה שפה רוצים שנרגיש שהיכולת של אלה שיושבים כאן סביב לשולחן – ולא היכולת של שלוחים אחרים – כל אחד צריך לצאת שליח ו"זרוק חוטרא אעיקרא קאי", חוזר לבסיסו, וצריך לדעת שהיתרון שלו במקום ממנו בא עם כל כמה שהיה רחוק מה'. מי שנולד דתי, אף פעם לא תהיה לו קרבה וזיקה עצמית כזו לאורות דתהו.

התחלנו לדבר בהתוועדות לגבי הקהל – המצוה של השנה הזאת. תמיד טוב הקהל, כל השנים, יש "ויקהל משה" (= מלכות) כל שבת, כל הזמן, וכ"ש וק"ו בשנה הזאת, שנת הקהל. הקהל היא מצוה חב"דית, מצוה של התמסרות לתיקון הכלל בהיותו כלל (אנשים נשים טף וגרים כאחד) ולא כל כך דאגה לתיקון הפרט בהיותו פרט. אז נאמר בקיצור נמרץ: כתוב בהקהל רק רגש אחד, "המעשה הוא העיקר", התכלית היא "[למען ישמעו ולמען ילמדו] ויראו...". השאלה למה כתוב רק יראה – בכל פרשה בתורה יש גם יראה וגם אהבה, וגם בתניא כתוב בשם הזהר שעוף שיש לו רק כנף אחד לא יכול לעוף, ואהוי"ר זה שתי כנפיים. גם ב"פרשת היראה" בעקב יש אחרי "כי אם ליראה את הוי'" גם "ולאהבה..." – לא שוכח מהאהבה, גם כאשר מדבר על "ראשית העבודה ועיקרה ושורשה היא היראה" (וגם בתניא, בסמוך וקרוב מאד יש את כל פרקי האהבה, זה המשך). אבל כאן, במצות הקהל, אין כל זכר לאהבה – כל המעמד האדיר הזה בשביל "ליראה". יש כמה הסברים לזה בחסידות. הדבר הכי פשוט הוא, כפי שהרבי מסביר בשיחה שחלקו ללמוד השנה, שגדר המצוה זה "חיזוק דת האמת" – לחזק את האידישקייט – וזה לחזק את המסגרת הממוסדת של הדת. מה זה "דת [האמת]"? זה ביטוי שהרבי עצמו כותב בהערה שלא ברור בדיוק מה שרשו. הראשון שהשתמש בביטוי זה להגדרת היהדות זה הרמב"ם עצמו. הרבי כותב שהוא חפש מקור ביטוי זה, "דת האמת". יש "מימינו אש דת למו", ושם "דת" זה דינים ומנהגים, אבל בתור דת (רליג'ן), ובפרט "דת האמת" שמובחן מדתות אחרות, זה צריך לחפש מקור. הרבי אומר שהכי קרוב זה לפי תרגום אבן תיבון לכוזרי ("דת האמתית"), ויש כמה פעמים בחז"ל "המרת דת" ר"ל, אבל בתור ביטוי חיובי על יהדות זה מחודש, אבל ברור שזה מתייחס למסגרת. צריך יראת שמים – יראה זה קבלת עול – והיא מחייבת שהאדם ממושמע מאה אחוז למה שכולם עושים, מה שנוהגים בחב"ד, מה שנוהגים ב-770. מי שאין לו עצבים ואורך רוח לזה יש לו בעיה חמורה. כמו מי שספרו עליו קודם, שבא ורוקד והכל בסדר, אבל (עדיין) כבד עליו להשאר ולהתחייב על המסגרת וכעבור זמן מה הוא צריך לברוח החוצה כדי לנשום אויר (ומי יודע מתי נראה אותו שוב כאן). זאת אומרת שאין לו עדיין את השלמות שכוללת גם "כלים דתיקון".
מה שרוצים כאן לעשות, בצורה הכי פשוטה, זה להסביר שפירוש אחד של "אורות דתהו בכלים דתיקון" זה ש"אורות דתהו" זה להתקרב לה' מתוך אהבה ו"כלים דתיקון" זה כל הקבלת עול מלכות שמים מתוך יראה. זה פירוש אחד. היות שהקהל זה חיזוק דת האמת, חיזוק הממסד – של המלך עם כולם – מוזכרת רק יראה, יראת שמים וקבלת עול מלכות שמים, ולא מוזכרת אהבה. אז מה זאת אומרת בנפש? יש אנשים שבורחים מאידישקייט בכלל שזה רק יראה, הפן המסגרי והציבורי של הדת, ולא מרגישים את האהבה, הפן האישי והפנימי של הדת, ויש אנשים שבורחים בגלל זה מחב"ד (ז.א. מה'חב"ד' המוכר להם, מבלי לדעת כמובן שעיקר ועצם החב"ד הוא העבודה הפנימיות והאישית ואיך ש"נודע בשערים בעלה", לכל חדא וחדא לפום שיעורא דיליה, ודוק). זה הכל דמיונות, כמובן, שמרגישים רק היראה בלי האהבה – מעדיפים להיות צפור דרור בברסלב, או בכלל לא מחויב לתומ"צ (יש עוד סוג של בעלי תשובה, שהדיבור אודותם שמור להזדמנות אחרת – בהיות שכאן העלה דרור בשיחה בינינו את ההשוואה בין חב"ד לברסלב, בקשר עם מה שקורה אצל המטיילים הישראלים בהודו – אלו שנמשכים למסגרות ליטאיות, והוא על פניו בגלל הסדר הטוב וההעמקה בלימוד הנגלה, לכאורה חיפוש דוקא אחר מסגרת מתוקנת וסדר שכולו אומר יראת שמים, לימוד תורה כמובן זה בעיקר פנימיות, וצריך ללמוד מהם איך להתמסר ללימוד התורה כמו שצריך, אך גם בזה יש הרבה פחות מסגרת מחייבת מאשר בחב"ד, ואי נוחות נפשית רבה במחויבות האידיולוגית של חב"ד כו' וממילא יש שם הרבה יותר הרגשת חופש הפרט, ואין כאן המקום להאריך). הרצפט שצריך לתת לאדם צריך להיות מלא – אורות דתהו בכלים דתיקון, חוית אהבה מלובשת בתוך יראה של שמירת כל התורה והמצוות (ואם אתה חב"דניק זה כולל כל מנהגי חב"ד וכו'). 

אם נקח את זה עוד שלב: יש מי שאומר (גם מובן ברמב"ם) שהקהל זה שחזור מעמד הר סיני. המלך הוא שליח ה', וכפי ששמענו מפי ה' שתי הדברות הראשונות כך המלך משמיע דבר ה'. כך הרמב"ם כותב, שהמלך שליח הא-ל לזה (בסוד "אל מלך נאמן" – המלך הוא שליח הא-ל והוא עבד נאמן של משלחו וגם של עמו, הקונה עבד-עם קונה אדון ומלך עבד עבד, וכן על דרך זה צריך להיות היחס בין חסיד לרבי ולמקורביו). בשביל שכל אחד ילך לבית חב"ד שלו ויהיה שם מלך ויעשה הקהל. אם לא גילה את המלך שבו, ניצוץ משיח, היחידה שבנפש (= תשסט), לא יכול להיות שליח שמשדר מעמד הר סיני. גם בהר סיני כתוב "ובעבור תהיה יראתו על פניכם לבלתי תחטאו". גם בפרשיות מ"ת מרגישים שעיקר חוית מעמד הר סיני זה יראה, ולא כל כך מרגישים שם אהבה. אם הרמב"ם אומר שהקהל זה שחזור מעמד הר סיני מובן למה כתוב רק יראה – זה מה שרואים במעמד הר סיני. כל העם נבהלו כפשוטו ועמדו מרחוק. אבל אם קוראים הפרשות שקודם רואים שה' בא כמו בחור שמחזר אחרי בחורה – זה חתונה. הבסיס של חתונה זה לא יראה, אוי ואבוי אם הבסיס זה יראה. "יום חתונתו זה מתן תורה", והבסיס של חתונה זה אהבה, לא של יראה בכלל. אם קוראים הפרשות שקודם רואים שהכל זה חיזור, פיתוי של בני ישראל. לא כתוב שם אהבה אלא "למען יאמינו", אבל הכל זה חיזור. כתוב בחסידות ש"כפה עליהם הר כגיגית" זה אהבה רבה – "אברהם אהבי" קראו "הר", הר של אהבה שכופה אהבה "כמים הפנים אל הפנים" – וכתוב ש"אנכי", הדבור הראשון, זה שרש כל מצוות עשה שהן אהבה, ורק הדבור השני הוא שרש כל מצוות ל"ת שענינן יראה. כמה שהכל פחד, זה מתחיל מאהבה עצומה והכל אהבה עצומה. מה זה "אשר הוצאתי אותך מארץ מצרים מבית עבדים"? זה מתוך אהבה. יש שאלת הראב"ע הידועה למה לא כתוב "אשר בראתי שמים וארץ", המובאת גם בחסידות, ויש הרבה תירוצים. ב"אשר בראתי" לא מורגשת האהבה כמו בניסי "אשר הוצאתיך" מארץ שעבד לא יכול לברוח משם וכו'. גם בפרשת ואתחנן, בהופעה שניה של עשרת הדברות, מיד אחר כך יש "שמע ישראל" ובה "ואהבת את הוי' אלהיך בכל לבבך ובכל נפשך ובכל מאדך" (פעם יחידה שיש אהבת בכל מאדך), וזה תכלית מ"ת. כל זה רק לומר שגם במ"ת נדמה שהכל יראה, אבל אם מתבוננים פנימה רואים שבעומק הכל זה אהבה עצומה. עוד ראיה לכך: בפרשת יתרו נאמר "ואל ידבר עמנו אלהים פן נמות... בא האלהים", אבל בפרשת ואתחנן מכנה העם את ה' בחווית מעמד הר סיני כ"הוי' אלהינו". "אלהינו", האלקים שלנו, זה כבר אהבה, זה כבר חתונה, ודוק היטב. נמצא שאם יש מלה אחת בפסוק של הקהל שכן רומזת לאהבה היא תבת "אלהיכם" – "ויראו את הוי' אלהיכם" (תבה שקשה לפרשה בהקשר זה לפי הפשט), האלקים שלכם שאוהב אתכם ושאתם אוהבים אותו. כמו שהאהבה נמצאת בתוך היראה במתן תורה כן הדבר לגבי הקהל, ואם זה ככה זה כבר טוב – זה נוסחא של משיח. לגבי מתקרבים זו השאלה – שדרור אמר שאולי ידונו בה – איך קודם כל לא שוכחים את הבגדים הקודמים, כלומר את הרוח שלהם. ומה שאומרים כעת – מה אנשים מחפשים? אף אחד לא מחפש יראה, אלא רק אהבה (שאכן היא חוויה אישית, עבודה שבלב כל אחד ואחת ו"לית פולחנא כפולחנא דרחימותא", אך היא דוקא הדבק המייחדת את כל הנשמות יחד). אם אפשר לתת אהבה – גם על ידי התבוננות – אז לא רק שיהיו פה עשרים אנשים סביב השולחן אלא אלפים, כל עם ישראל. האורות דתהו זה חוית האהבה, ואם יש את חוית האהבה אז יש פה את כולם, גם לבושים ככה, וזה לא יפריע. זה מה שאנו רוצים לומר, שמשיח זה אורות דתהו אבל בכלים דתיקון, איך זה קשור להקהל ואיך זה קשור לשתי המדות הידועות – אהבה ויראה. יראה זה המסגרת, הכלים דתיקון, אופן המתקבל, אבל זה לא זה – זה לא משיח. אם זה באמת מעמד הר סיני עצם הלוז של הכל זה אהבה. זה מה שצריך לדעת כל שליח – איך משדרים אהבה. לא איך משדרים רק יראה, רק הפן המסגרתי של תורה ומצוות. גם הרבי אומר שכמה שקבלת עול זה הבסיס, בלי אושר ושמחה בתוך זה זה לא זה. היום הולדת של הרבי זה יום הנשיא של שבט אשר, אושר ושמחה.

שנזכה להקהל, שנזכה להחדיר אהבה ביראה. אהבה זה אור – יראה זה לא אור, מקסימום כלי. יראה זה אותיות ראיה – אפשר לראות את האור, אבל האור עצמו זה אהבה. אור הקדוש ברוך הוא – באור זה ה' ברא את העולם ובאור הזה ה' יגאל אותנו, זה אור של משיח. שכל עם ישראל ישב כאן יחד איתנו עם אהבה, יראה ואהבה.

[נשמע את זהר, גם שליח] זהר: בברסלב יש עוד הרבה ענינים.
הרב: מרגישים שהחויה נשארת.

זהר: לא רק זה, יש מסגרת עם דרישות, אבל יש מי ששייך למה שעם פחות טעם ודעת וכו'.

הרב: לכן אמרנו שיש שם מסגרת, אבל יש יותר חויות. אגב, יש בספר הזכרונות – וטוב שכל אחד ידע – שחסידי אדה"ז הראשונים היו יותר זמן בשדה בהתבודדות מאשר בעיר. אם מישהו שואל לגבי התבודדות, רבי נחמן לקח דברים שהיו בגדר פשיטא ועשה מהם תורות (ובכך בעצם הפך אותם למסגרת וממסד, כולם יוצאים להתבודדות כו'). הוא עצמו אומר זאת, שלקח דברים פשוטים אצל כולם, ורק חושבים בטעות שזה 'המצאה' שלו. עוד הפעם, הרבי הקודם אומר שחסידי אדמו"ר הזקן היו יותר התבודדות בשדות – להתפלל וללמוד – מאשר בעיר. בדור שלנו "המעשה הוא העיקר", והעיקר זה לעסוק במצוות ובמבצעים של הרבי למען עם ישראל, אבל צריך לקחת הכל. יש ווארט שהרבי הקודם אמר – הוא לא ידע לנהוג במכונית, לא היה לו רשיון, ואמר שזה לא פוגע בשלמות האדם. אפשר להיות אדם שלם גם בלי רשיון נהיגה, אבל יש הרבה דברים שבלעדיהם אי אפשר להיות אדם השלם. לומדים מזה שצריך להיות אדם השלם, לא לפספס ולא להחסיר. צריך לדעת מה לא פוגע בשלמות האדם, כמו רשיון נהיגה, אבל יש הרבה דברים שאם לא יודעים ולא עוסקים זה פוגע בשלמות האדם. העיקר זה איך לשדר את האהבה ואת השמחה, שאז בטוח כולם יתקרבו. שם, בברסלב, יש הרבה מבחר של קהילות – כל אחד מלך בפני עצמו – ויש הרגשה שאפשר לבחור. אוירה אחרת לגמרי מכאן בחב"ד – כאן זה הרבה הרבה יותר מחייב, אין סוף יותר מחייב.
זהר: אבל מישהו אומר מה אכפת לי מה מחייב ומה לא – טוב לי כאן.

הרב: נכון, זה מה שאמרנו, שלא מחפשים יראה אלא אהבה. לכן צריך למצוא איזון אמיתי, בחב"ד צריך להיות עוד יותר אורות דתהו. בחב"ד המקורי היו אין סוף אורות דתהו, יותר מאשר בכל חסידות אחרת, אבל אדמו"ר הזקן במשך שנות נשיאותו (זה לקח הרבה זמן ומאמץ אין סוף) הצליח להכניס את האורות בכלים (מיד לאחר הסתלקות המגיד הוא אמר לחבריו תלמידי המגיד שעכשו הזמן לבנות מערכת כלים לאורות המרובים. רגישות זו נבעה מכך שהכי הרבה אורות היו אצלו ואצל מקורביו, וד"ל).
זהר: צריך הרבה אהבה והרבה אורות דתהו, וזה יש הרבה יותר במדה מסוימת.

הרב: השאלה גם אם זה אותם אורות דתהו. אם האורות דתהו נסבלים למי שמגיע, אם יכול להיות שם יותר מכמה דקות – מסופקני. יש הרבה פירושים מה זה אורות דתהו, והעיקר איך להחדיר אהבה ושמחה של חתונה לתוך הכלים דתיקון של היראה. זה אפשרי רק אם תגלה את המלך שבך, השליח שבך, שרק הוא יכול ללכד את כל העם. מלך זה אחד שכולם מתאהבים בו, אין שמחה יותר גדולה בעם ישראל מהמלכת מלך. "מלך ביפיו תחזינה עיניך" – מתאהבים בו, יש לו כריזמה (כמו כוכב קולנוע להבדיל), יש את האנרגיה והכח הזה בקדושה.

שאלה: צריך התבוננות?

הרב: צריך ללמוד, דברנו על זה עם דרור. המדיטציה היהודית האמיתית זה טוב וחשוב, זה מה שהוא מחפש בהודו. אבל יש בעיה, אם לובש בגדי חב"ד ובא לכאן, ויאמר למישהו ב-770 שהולך לעשות התבוננות יחשב משוגע. זה המציאות העצובה. זה שאמרנו שצריך להיות בקי בספרים הכוונה שלא תתפעל יותר מדי ממי שבאמת בקי בהם (שאתה תהיה בקי ברצוא אל הספרים כו', וד"ל)... שאתה יכול לזרום עם זה ולא להיות נעבעך. אורות דתהו בכלים דתיקון זה לא פטנט קל, אבל אם האורות דועכים זה כבר לא זה. כל הענין של המדיטציה זה מבצע של הרבי, מי"ב תמוז תשל"ח, שצריך לעשות מדיטציה חלופית למה שייבאו מהודו לאמריקה. עשה רעש גדול והתחנן שזה ייעשה, ולדאבוננו זה לא עלה יפה. הרבי רצה שיטת התבוננות יהודית מקורית שתופץ בכל העולם, התחנן לאנשים מסוימים שיעשו, אבל זה לא הצליח אז. הדברים ארוכים – יש קצת היסטוריה של זה בהקדמת "לחיות במרחב אלקי", וההסבר לענ"ד למה לא תפס. אם מבינים למה לא תפס, וזה חידוש מופלא שודאי שהרבי רוצה, אז ודאי צריך לעשות זאת.
שאלה: זה גם לאומות העולם?

הרב: יש כמה דרגות, וגם לאו"ה צריך לתת תחליף – משהו שאין בו שום אביזרייהו דע"ז, כי זה אסור גם לגוי ותפקידנו לתת לו.

שאלה: זה רק גימיק או עבודה בפועל?

הרב: צריך לראות שיחת הרבי ומכתביו כדי להבין הכוונה. זה ודאי לא רק גימיק כדי למשוך. הרבי אומר שיש דרגות שונות. יש דרגה שזה רק הרגעה – אם מישהו עושה זאת כדי להיות רגוע ולהצליח יותר בעסקים – זה רק גימיק, רק בשביל למשוך לזה ולהוציא מע"ז. על זה הרבי אומר שאם זה ת"ח זה גם יזיק לו, כי המח שלו עובד – מי שלא צריך כדור הרגעה ולוקח זה מזיק לו למח. לכן הרבי אמר שמי שבאמת חושב, בריא במחשבתו, אז מדיטציה שרק מרגיעה זה נזק (לפעמים בלתי הפיך, כמו לקחת סם). בכל אופן, אחר כך הרבי אומר שיש דרגה אחרת של התבוננות – התבוננות פשוטה שכתובה בסעיף ראשון של שו"ע, להתבונן שהמלך עומד עליו, וזה שייך לכל יהודי וגם להבדיל לכל גוי. אחר כך יש עוד דרגה, שיש בה רזין דאורייתא. צריך ללמוד זאת טוב טוב, עם כל הדרגות, וליישם. מי יכול ליישם? הרבי פנה אז לאיזה פסיכולוג מקליפורניה וזה לא עלה יפה. פנה לרב לנדא הזקן בא"י שיחפש פסיכולוגים הכי טובים בארץ לפתח שיטה וגם מזה לא יצא שום דבר. אבל דברי הרבי חיים וקיימים – מחכה למישהו שיעשה. אם יש רק עשרים אנשים בשולחן, ולא מאות ואלפים, סימן שחסר משהו. ה' יעזור. משיח נאו. 

ניגנו "אימתי קאתי מר".
�  נרשם על ידי איתיאל גלעדי (עם השלמות של הרב אחרי השיעור). לא מוגה.





